
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ՀՈՒՆՎԱՐԻ 5-Ի N 14-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

	1. ՀՀ տարածքային կառավարման և ենթակառուցվածքների նախարարություն
	07.08.2026 թ.

	2. 
	N ԴԽ/14.1/30133-2026

	   ՀՀ տարածքային կառավարման և ենթակառուցվածքների նախարարությունը «Հայաստանի Հանրապետության կառավարության 2022 թվականի հունվարի 5-ի N 14-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը (այսուհետ՝ Նախագիծ) քննարկել է ՀՀ մարզպետների աշխատակազմերի և Երևանի քաղաքապետարանի հետ և հայտնում է հետևյալը․
   Նախագծի 1-ին կետի 2-րդ ենթակետի նոր լրացվող 8.4-րդ կետով նախատեսվում է, որ Սույն կարգի 8.3-րդ կետով նախատեսված ինքնակամ կառույցի հաշվառումը ենթակա է մերժման, եթե ուսումնասիրության արդյունքում չի հաստատվում ինքնակամ կառույցն ամբողջությամբ ֆիզիկական կամ իրավաբանական անձի սեփականության իրավունքով պատկանող հողամասում գտնվելու կամ ամբողջությամբ ինքնակամ հանդիսանալու հանգամանքը։ Մինչդեռ, իրավական որոշակիության տեսանկյունից պարզաբանման անհրաժեշտություն ունի ամբողջությամբ ինքնակամ հանդիսանալու հանգամանքը, մասնավորապես՝ պարզ չէ, թե որ դեպքերում է կառույցը համարվելու ամբողջությամբ ինքնակամ։
	Չի ընդունվել։
   Նախագծով նախատեսված «ամբողջությամբ ինքնակամ հանդիսանալու» ձևակերպումն ուղղակիորեն բխում է «Հայաստանի Հանրապետության քաղաքացիական օրենսգրքում լրացումներ և փոփոխություններ կատարելու մասին» 2021 թվականի դեկտեմբերի 16-ի ՀՕ-397-Ն օրենքի 2-րդ հոդվածի 3․2-րդ մասով նախատեսված կարգավորումներից և վերաբերում է այն դեպքերին, երբ հաշվառման ներկայացված կառույցն իր ամբողջ ծավալով ունի ինքնակամ կառույցի կարգավիճակ, այսինքն՝ դրա որևէ հատվածի նկատմամբ առկա չէ օրինական կառուցապատումը հավաստող համապատասխան իրավական հիմք։ Հետևաբար, նշված ձևակերպման բովանդակությունը կարգավորման նպատակի և կիրառման շրջանակի համատեքստում բավարար չափով հստակ է և լրացուցիչ պարզաբանման անհրաժեշտություն չի առաջացնում։

	3. ՀՀ ֆինանսների նախարարություն
	10.08.2026 թ.

	4. 
	N 01/11-1/21356-2026

	   Ի պատասխան Ձեր սույն թվականի հուլիսի 14-ի թիվ ՍԹ/16178-2026 գրության` ՀՀ ֆինանսների նախարարությունն ուսումնասիրել է «Հայաստանի Հանրապետության կառավարության 2022 թվականի հունվարի 5-ի N 14-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագիծը և հայտնում է հետևյալը․
   Հիմնավորման 4-րդ կետի համաձայն՝ Նախագծի ընդունումը պետական բյուջեի եկամուտներում և ծախսերում էական փոփոխություններ չի առաջացնում։
   Այդ կապակցությամբ նշում ենք, որ պետական բյուջեի վրա նախագծի ազդեցության վերաբերյալ գնահատականը պետք է ներկայացվի հստակ և միարժեք ձևակերպմամբ։ Մասնավորապես, «էական» եզրույթի առկայությունը ենթադրում է ՀՀ պետական բյուջեից լրացուցիչ ֆինանսական միջոցների հատկացման անհրաժեշտություն:
   Հաշվի առնելով վերոգրյալը՝ առաջարկում ենք հիմնավորման նշված կետից բացառել «էական» բառը և նշել, թե արդյոք նախագծի ընդունումը հանգեցնելու է պետական բյուջեի եկամուտների և ծախսերի փոփոխության։ Միաժամանակ առաջարկում ենք հետագայում տեղեկանք-հիմնավորումներում ֆինանսական ազդեցությանը վերաբերող տեղեկատվությունը ներկայացնել հստակ և ամբողջական՝ լրացուցիչ ծախսերի բացակայության դեպքում այդ հանգամանքը համապատասխան հիմնավորելով, իսկ դրանց առկայության դեպքում՝ ներկայացնելով հաշվարկներով հիմնավորված ֆինանսական գնահատական։
	Ընդունվել է։
Հիմնավորումները լրամշակվել են։

	5. ՀՀ արդարադատության նախարարություն
ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ
	14.09.2026 թ.

	1. 
	N /27.4/47465-2026

	   «Հայաստանի Հանրապետության կառավարության 2022 թվականի հունվարի 5-ի N 14-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի այսուհետ՝ Նախագիծ վերաբերյալ հայտնում ենք հետևյալը․ 
   1․ Նախագծով Հայաստանի Հանրապետության կառավարության 2022 թվականի հունվարի 5-ի N 14-Ն որոշման N 1 հավելվածում նոր լրացվող 8.5-րդ կետով նախատեսվում է, որ այն դեպքերում, երբ ինքնակամ կառույցի հաշվառման փաթեթը Կադաստրի կոմիտե է ներկայացվել «Հայաստանի Հանրապետության քաղաքացիական օրենսգրքում լրացումներ և փոփոխություններ կատարելու մասին» 2021 թվականի դեկտեմբերի 16-ի ՀՕ-397-Ն օրենքի այսուհետ՝ ՀՕ-397-Ն օրենք 2-րդ հոդվածի 3.1-ին կամ 3.2-րդ մասերով սահմանված վերջնաժամկետում, սակայն մինչև այդ ժամկետի լրանալը Կադաստրի կոմիտեի կողմից մերժվել է հաշվառման փաթեթում առկա թերությունների կամ ներկայացված փաստաթղթերի անհամապատասխանության հիմքով, ապա նույն ինքնակամ կառույցի հաշվառման փաթեթը կարող է կրկին ներկայացվել՝ մերժման հիմք հանդիսացած թերությունները վերացնելուց հետո՝ մերժման օրվանից 5 աշխատանքային օրվա ընթացքում։
   Նշված կարգավորման կապակցությամբ հարկ ենք համարում նշել հետևյալը՝
   1 Նշված կարգավորումը, խնդրահարույց է այն առումով, որ կրկին ներկայացնելու իրավունքի իրացումը կախվածության մեջ է դրվում ոչ միայն դիմողի կողմից օրենքով սահմանված վերջնաժամկետում հաշվառման փաթեթը ներկայացնելու հանգամանքից, այլև այն հանգամանքից, թե Կադաստրի կոմիտեն որ ամսաթվին է ավարտել վարչական վարույթը և կայացրել մերժման որոշումը։
Մինչդեռ ՀՕ-397-Ն օրենքի 2-րդ հոդվածի 3.2-րդ մասով օրենսդիրը սահմանել է, որ համապատասխան ինքնակամ կառույցները կարող են հաշվառվել Կադաստրի կոմիտեում, և դրա համար անհրաժեշտ փաստաթղթերը ներկայացվելու գործընթացը կարող է իրականացվել մինչև 2027 թվականի դեկտեմբերի 30-ը։ Օրենքով սահմանված այդ վերջնաժամկետը վերաբերում է անձի կողմից օրենքով նախատեսված գործողությունը՝ հաշվառման համար դիմելը և համապատասխան փաթեթը ներկայացնելը, կատարելու ժամկետին։
   Միաժամանակ, նախագծի 8.3-րդ կետի համաձայն՝ Կադաստրի կոմիտեի կողմից ներկայացված հաշվառման փաթեթի ուսումնասիրությունն իրականացվում է «Վարչարարության հիմունքների և վարչական վարույթի մասին» օրենքով սահմանված ժամկետներում։ Հետևաբար օբյեկտիվորեն հնարավոր է այն իրավիճակը, երբ անձը հաշվառման փաթեթը Կադաստրի կոմիտե ներկայացնի օրենքով սահմանված վերջնաժամկետից առաջ, սակայն Կադաստրի կոմիտեի կողմից դրա ուսումնասիրությունն ավարտվի և մերժման որոշումը կայացվի օրենքով սահմանված վերջնաժամկետից հետո։
   Օրինակ՝ անձը հաշվառման փաթեթը ներկայացնում է 2027 թվականի դեկտեմբերի 20-ին, այսինքն՝ օրենքով սահմանված վերջնաժամկետից առաջ, իսկ Կադաստրի կոմիտեն, վարչական վարույթի համար օրենքով սահմանված ժամկետների շրջանակում, մերժման որոշում է կայացնում 2028 թվականի հունվարին։ Նախագծի 8.5-րդ կետի գործող ձևակերպման պայմաններում տվյալ անձը զրկվում է այդ կետով նախատեսված՝ մերժման հիմքերը վերացնելուց հետո փաթեթը կրկին ներկայացնելու հնարավորությունից, քանի որ մերժումը տեղի է ունեցել 2027 թվականի դեկտեմբերի 30-ից հետո։
   Այսինքն՝ անձի կողմից օրենքով սահմանված ժամկետի պահպանման իրավական հետևանքը փաստացի կախվածության մեջ է դրվում վարչական մարմնի կողմից որոշման կայացման ամսաթվից։ Արդյունքում կարող է առաջանալ անհավասար իրավական իրավիճակ երկու անձանց միջև, որոնցից երկուսն էլ հաշվառման փաթեթները ներկայացրել են օրենքով սահմանված նույն վերջնաժամկետում, սակայն նրանցից մեկի փաթեթը Կադաստրի կոմիտեի կողմից մերժվել է մինչև 2027 թվականի դեկտեմբերի 30-ը, իսկ մյուսինը՝ դրանից հետո։ Առաջին անձը կունենա մերժման հիմքերը վերացնելու և փաթեթը կրկին ներկայացնելու հնարավորություն, իսկ երկրորդը՝ ոչ, չնայած նրան, որ երկու անձն էլ իրենց պարտավորությունը կատարել են օրենքով սահմանված ժամկետում։
   Ուստի նշված կարգավորումը անհրաժեշտ է վերանայել բարձրացված խնդիրների համատեքստում: Ընդ որում, կարծում ենք, որ կրկին ներկայացնելու իրավունքի առաջացման պայմանը նպատակահարմար է կապել հաշվառման փաթեթի սկզբնական ներկայացման ամսաթվի, այլ ոչ թե Կադաստրի կոմիտեի կողմից մերժման որոշման կայացման ամսաթվի հետ։
	




Ընդունվել է:
Նախագծի նշված դրույթը լրամշակվել է:

	   2 Նշված կարգավորումը լրացուցիչ հստակեցման կարիք ունի նաև այն մասով, թե ինչ ընթացակարգով է իրականացվում հաշվառման փաթեթում առկա թերությունների և (կամ) ներկայացված փաստաթղթերի անհամապատասխանությունների վերացումը։
Մասնավորապես, նախագծի 8.5-րդ կետի ձևակերպումից հետևում է, որ հաշվառման փաթեթի ուսումնասիրության ընթացքում Կադաստրի կոմիտեի կողմից հայտնաբերված թերությունները կամ ներկայացված փաստաթղթերի անհամապատասխանությունները, անկախ դրանց բնույթից և վերացման հնարավորությունից, կարող են հանգեցնել հաշվառման փաթեթի մերժման, որից հետո միայն անձին հնարավորություն է տրվում մերժման հիմք հանդիսացած թերությունները վերացնելուց հետո նույն փաթեթը կրկին ներկայացնել՝ մերժման օրվանից 5 աշխատանքային օրվա ընթացքում։ Ընդ որում, նման կրկնակի ներկայացումը կարող է իրականացվել միայն մեկ անգամ։
   Այս կարգավորման պայմաններում անհրաժեշտ է հստակ տարանջատել այն դեպքերը, երբ հաշվառման փաթեթում առկա է այնպիսի շտկելի կամ լրացվող թերություն, որի վերացումը չի փոխում ինքնակամ կառույցի որակական կամ քանակական բնութագրերը և չի ազդում դրա՝ օրենքով սահմանված չափանիշներին համապատասխանության վրա, այն դեպքերից, երբ առկա է այնպիսի հանգամանք, որը նյութական հիմք է հաշվառումը մերժելու համար։
Մասնավորապես, եթե Կադաստրի կոմիտեի կողմից հայտնաբերված թերությունը կրում է զուտ ձևական, տեխնիկական կամ շտկելի բնույթ, օրինակ՝ ներկայացված փաստաթղթում առկա է լրացման ենթակա տեղեկություն, փաստաթղթերի միջև առկա է վերացվող անհամապատասխանություն կամ բացակայում է տվյալների հավաստման համար անհրաժեշտ լրացուցիչ փաստաթուղթ, ապա նման հանգամանքը ինքնին չպետք է անխուսափելիորեն հանգեցնի հաշվառման փաթեթի մերժման։ Նման դեպքերում առավել համահունչ է վարչարարության արդյունավետության, համաչափության և անձի իրավունքների պաշտպանության պահանջներին նախ անձին տեղեկացնել հայտնաբերված թերությունների կամ անհամապատասխանությունների մասին և նրան տրամադրել ողջամիտ ժամկետ՝ դրանք վերացնելու կամ անհրաժեշտ փաստաթղթերը լրացնելու համար։
   Հակառակ դեպքում ձևավորվում է այնպիսի ընթացակարգ, որի շրջանակում նույնիսկ շտկելի և էական իրավական հետևանքներ չառաջացնող թերությունը նախ հանգեցնում է հայտի մերժման, իսկ այնուհետև անձից պահանջվում է կրկին նախաձեռնել փաստացի նույն գործընթացը՝ սահմանափակ 5 աշխատանքային օրվա ընթացքում։ Նման մոտեցումը կարող է առաջացնել ավելորդ վարչարարություն ինչպես դիմողի, այնպես էլ Կադաստրի կոմիտեի համար և միաժամանակ անհամաչափորեն բարդացնել օրենքով նախատեսված իրավունքի իրացումը։
   Ուստի, այս համատեքստում պարզ չէ նաև, թե ինչ իրավաչափ և գործնական անհրաժեշտությամբ է պայմանավորված շտկելի թերության դեպքում անմիջապես մերժման որոշում կայացնելու և միայն դրանից հետո անձին կրկին ներկայացման հնարավորություն տրամադրելու մոտեցումը։ Եթե տվյալ թերությունը չի վկայում ինքնակամ կառույցի՝ ՀՕ-397-Ն օրենքի 2-րդ հոդվածի 3.2-րդ մասով սահմանված պահանջներին չհամապատասխանելու մասին և կարող է վերացվել առանց կառույցի փաստացի բնութագրերի փոփոխության, ապա առավել տրամաբանական և համաչափ կարգավորում կարող է լինել հաշվառման փաթեթի վերադարձը՝ շտկման ենթակա թերությունների կամ լրացման ենթակա փաստաթղթերի հստակ մատնանշմամբ, և համապատասխան ժամկետում շտկված կամ լրացված փաթեթի կրկին ներկայացումը։
Այս դեպքում «վերադարձը» և «մերժումը» պետք է ունենան հստակ տարբերակված իրավական նշանակություն։ Մասնավորապես, փաթեթի վերադարձը պետք է կիրառվի միայն այն դեպքերում, երբ առկա են վերացվող կամ լրացվող թերություններ, և դրանց վերացումը հնարավոր է առանց ինքնակամ կառույցի որակական կամ քանակական բնութագրերի փոփոխության, իսկ մերժումը պետք է կիրառվի այն դեպքերում, երբ առկա են օրենքով կամ սույն կարգով նախատեսված նյութական հիմքեր, որոնք բացառում են հաշվառման հաստատումը։
Միաժամանակ, նպատակահարմար է նախատեսել, որ փաթեթի վերադարձի մասին ծանուցման մեջ Կադաստրի կոմիտեն պարտադիր կերպով մատնանշում է հայտնաբերված յուրաքանչյուր թերությունը և (կամ) անհամապատասխանությունը, դրա վերացման համար անհրաժեշտ գործողությունը կամ ներկայացման ենթակա լրացուցիչ փաստաթուղթը, ինչպես նաև շտկված փաթեթը կրկին ներկայացնելու ժամկետը։ Նման կարգավորումը կբարձրացնի վարչարարության կանխատեսելիությունը և անձին հնարավորություն կտա հասկանալու, թե կոնկրետ ինչ գործողություններ պետք է իրականացնի հաշվառման գործընթացը շարունակելու համար։
   Միաժամանակ, եթե անձը սահմանված ժամկետում չի վերացնում մատնանշված թերությունները կամ դրանք վերացնելու արդյունքում պարզվում է, որ առկա են օրենքով սահմանված նյութական մերժման հիմքեր, այդ դեպքում արդեն կարող է կիրառվել հաշվառման մերժման ընթացակարգը։
	Չի ընդունվել։
    Նախագծով առաջարկվող կարգավորման նպատակը հաշվառման փաթեթի ուսումնասիրության ընթացքում առկա թերությունների վերացման առանձին՝ «վերադարձի» ընթացակարգ սահմանելը չէ։ Հաշվառման ներկայացված փաթեթը ենթակա է գնահատման գործող կարգավորումներով սահմանված պահանջներին համապատասխանության տեսանկյունից, իսկ դրանց չապահովման դեպքում կայացվում է հաշվառումը մերժելու որոշում՝ մերժման հիմքերի հստակ մատնանշմամբ։
   Նախագծի 8.5-րդ կետով նախատեսվող կարգավորումը բացառիկ բնույթ ունի և կիրառելի է միայն այն դեպքերում, երբ փաթեթը ներկայացվել է օրենքով սահմանված վերջնաժամկետում, սակայն մերժման որոշումը կայացվել է այդ ժամկետի ավարտից հետո կամ այնպիսի ժամանակահատվածում, երբ անձն այլևս հնարավորություն չունի ընդհանուր կարգով այն կրկին ներկայացնելու։ Այդ դեպքում անձին լրացուցիչ հնարավորություն է տրվում վերացնելու հենց մերժման որոշմամբ արձանագրված թերությունները և նույն փաթեթը կրկին ներկայացնելու։
   Առանձին «վերադարձի» ընթացակարգի նախատեսումը փաստացի կձևավորի հաշվառման գործընթացի կասեցման և թերությունների վերացման նոր վարչական ընթացակարգ, որը չի բխում առաջարկվող կարգավորման նպատակից և կարող է հանգեցնել օրենքով սահմանված վերջնաժամկետի փաստացի երկարաձգման։
    Միաժամանակ, մերժման որոշմամբ պետք է հստակ նշվեն այն թերությունները կամ անհամապատասխանությունները, որոնց վերացումից հետո փաթեթը կարող է կրկին ներկայացվել նախագծով սահմանված կարգով։

	3 Միաժամանակ Նախագծով Հայաստանի Հանրապետության կառավարության 2022 թվականի հունվարի 5-ի N 14-Ն որոշման N 1 հավելվածում նոր լրացվող 8.5-րդ կետով նախատեսվում է, որ օրենքով սահմանված ժամկետում ներկայացված, սակայն մերժված հաշվառման փաթեթը կարող է կրկին ներկայացվել՝ մերժման հիմք հանդիսացած թերությունները վերացնելուց հետո՝ մերժման օրվանից 5 աշխատանքային օրվա ընթացքում։
   Նշված դրույթի վերաբերյալ անհրաժեշտ է անդրադառնալ ինչպես այդ ժամկետի իրավական հիմքին, այնպես էլ դրա սահմանման անհրաժեշտության և համաչափության հարցին։
ՀՕ-397-Ն օրենքի 2-րդ հոդվածի 3.2-րդ մասը սահմանում է ինքնակամ կառույցի հաշվառման համար համապատասխան գործընթացը և անձի կողմից փաստաթղթերի ներկայացման վերջնաժամկետը՝ մինչև 2027 թվականի դեկտեմբերի 30-ը, սակայն օրենքով ուղղակիորեն չի սահմանվում այնպիսի կանոն, ըստ որի Կառավարությունը պարտավոր է կամ իրավասու է հաշվառման փաթեթի մերժումից հետո անձին տրամադրել բացառապես 5 աշխատանքային օր՝ շտկված փաթեթը կրկին ներկայացնելու համար։
   Անհրաժեշտ է հիմնավորել, թե ինչ օբյեկտիվ և իրավաչափ նպատակ է հետապնդում հենց 5 աշխատանքային օրվա ժամկետի սահմանումը։
Հատկապես նախագծի համաձայն կրկին ներկայացվող փաթեթը պետք է պարունակի ոչ միայն շտկված փաստաթղթեր, այլև չափագրողի եզրակացություն, որով պետք է հավաստվի, որ փաթեթը սկզբնապես ներկայացվել է սահմանված վերջնաժամկետում և նշվի համապատասխան ծածկագիրը։ Այսինքն՝ անձից պահանջվում է սահմանափակ ժամկետում ոչ միայն իր կողմից ներկայացված փաստաթղթերում առկա թերությունների վերացում, այլև համապատասխան մասնագետի կողմից լրացուցիչ փաստաթղթի՝ եզրակացության տրամադրում։
   Գործնականում հնարավոր են դեպքեր, երբ մերժման հիմքը վերացնելու համար անհրաժեշտ կլինի ձեռք բերել կամ ճշտել տեղեկություններ, փաստաթղթեր կամ եզրակացություններ, որոնց տրամադրումը կախված է ոչ միայն դիմողից, այլև երրորդ անձանցից, մասնագիտացված կազմակերպություններից կամ պետական և տեղական ինքնակառավարման մարմիններից։ Միաժամանակ, նախագծի հիմնավորման մեջ որևէ հիմնավորում չի ներկայացվում, թե ինչու է ընտրվել հենց 5 աշխատանքային օրը, այլ ոչ թե, օրինակ, ավելի երկար կամ մերժման հիմքի բնույթին համապատասխան որոշակի ժամկետ։ 
   Միաժամանակ, նախագծի 8.5-րդ կետում օգտագործված՝ «կրկին ներկայացվող հաշվառման փաթեթին պարտադիր պետք է կցվի չափագրողի եզրակացությունը» ձևակերպումը նույնպես լրացուցիչ հստակեցման կարիք ունի։ Նախագծից պարզ չէ, թե ինչ նոր կամ կրկնակի եզրակացության մասին է խոսքը, ինչ բովանդակություն և իրավական նշանակություն պետք է ունենա այդ եզրակացությունը, ինչ հիմքով և ինչ նպատակով է այն պահանջվում, ինչպես նաև արդյոք դրա տրամադրումը ենթադրում է չափագրողի կողմից նոր չափագրում կամ լրացուցիչ մասնագիտական գործողությունների իրականացում։
Եթե նշված եզրակացության նպատակը բացառապես սկզբնական հաշվառման փաթեթի՝ օրենքով սահմանված ժամկետում ներկայացված լինելու փաստը և համապատասխան ծածկագիրը հավաստելն է, ապա նպատակահարմար է դա ուղղակիորեն և սպառիչ կերպով ամրագրել կարգավորմամբ:
	Մասամբ ընդունվել է։
   Նախագծի հիշյալ կետը լրամշակվել և հստակեցվել է։
   Առաջարկվող կարգավորման նպատակն է ապահովել այն անձանց իրավունքների իրացման հնարավորությունը, որոնք ինքնակամ կառույցի հաշվառման փաթեթը ներկայացրել են օրենքով սահմանված ժամկետում, սակայն փաթեթում առկա շտկելի թերությունների պատճառով հաշվառումը մերժվել է այն ժամանակ, երբ օրենքով սահմանված վերջնաժամկետն արդեն լրացել է։
   Մասնավորապես, եթե հաշվառման փաթեթը ներկայացվում է օրենքով սահմանված վերջնաժամկետից որոշակի ժամանակ առաջ և դրա վերաբերյալ կայացվում է մերժման որոշում, ապա անձը, մինչև օրենքով սահմանված վերջնաժամկետի լրանալը, ընդհանուր կարգով հնարավորություն ունի վերացնելու մերժման հիմք հանդիսացած թերությունները և փաթեթը կրկին ներկայացնելու։ Մինչդեռ նույն իրավական և փաստական իրավիճակում այն անձը, որը հաշվառման փաթեթը ներկայացրել է օրենքով սահմանված վերջնաժամկետի վերջին օրը կամ դրան անմիջապես նախորդող ժամանակահատվածում, մերժման որոշումն օրենքով սահմանված վերջնաժամկետից հետո ստանալու դեպքում, առանց լրացուցիչ կարգավորման, փաստացի զրկվում է նույն հնարավորությունից։
   Հետևաբար, նախագծով նախատեսվող կարգավորումը նպատակ ունի բացառելու անձի կողմից փաթեթը օրենքով սահմանված ժամկետում ներկայացնելու պահով պայմանավորված անհավասար հետևանքները և ապահովելու, որ օրենքով սահմանված վերջնաժամկետի պահպանմամբ ներկայացված փաթեթում առկա շտկելի թերությունը ինքնին չհանգեցնի հաշվառման հնարավորության վերջնական կորստի միայն այն պատճառով, որ համապատասխան մերժման որոշումը կայացվել է վերջնաժամկետի լրանալուց հետո։
   Այս առումով նախագծով նախատեսված 5 աշխատանքային օրը չի հանդիսանում Օրենքով սահմանված վերջնաժամկետը փոփոխող կամ անձի իրավունքը սահմանափակող նոր ժամկետ։ Ընդհակառակը, այն օրենքով սահմանված վերջնաժամկետը պահպանած անձի համար նախատեսվող լրացուցիչ ընթացակարգային հնարավորություն է՝ արդեն ներկայացված փաթեթում արձանագրված թերությունները վերացնելու և այն կրկին ներկայացնելու համար։ Ընդ որում, տվյալ դեպքում խոսքը նոր հաշվառման գործընթաց նախաձեռնելու մասին չէ, այլ օրենքով սահմանված ժամկետում արդեն իսկ ներկայացված փաթեթի շրջանակում մերժման հիմք հանդիսացած թերությունների վերացման մասին։
   5 աշխատանքային օրվա ժամկետի սահմանումը պայմանավորված է նաև այն հանգամանքով, որ անձն արդեն իսկ ձևավորել և ներկայացրել է հաշվառման փաթեթը, իսկ կրկին ներկայացման դեպքում ենթակա են վերացման միայն մերժման հիմք հանդիսացած թերությունները։ Հետևաբար, տվյալ ժամկետը նախատեսված է որպես սահմանափակ և բացառիկ ընթացակարգային ժամանակահատված՝ մի կողմից անձին հնարավորություն ընձեռելով վերացնել արձանագրված թերությունները, իսկ մյուս կողմից՝ ապահովելով հաշվառման գործընթացի որոշակիությունն ու ողջամիտ ժամկետներում ավարտը։

	   2․ Նախագծի 8.3-րդ կետով նախատեսվում է, որ հաշվառման փաթեթը Կադաստրի կոմիտե ներկայացնելուց հետո պատվիրատուն դրա վերաբերյալ տեղեկացվում է կարճ հաղորդագրության միջոցով (SMS), որը հավաստում է հաշվառման փաթեթը Կադաստրի կոմիտե ներկայացված լինելու հանգամանքը, իսկ հետագայում հաշվառումը հաստատելու կամ մերժելու մասին պատվիրատուն նույնպես տեղեկացվում է կարճ հաղորդագրության միջոցով։
   Անհրաժեշտ է հստակեցնել նաև այն հարցը, թե SMS հաղորդագրության ուղարկման պահն արդյոք համարվելու է վարչական ակտը անձին պատշաճ հանձնելու կամ հասցեագրելու պահ, և դրանից, մասնավորապես, արդյոք առաջանալու են վարչական ակտի ուժի մեջ մտնելու կամ դրա բողոքարկման ժամկետների հաշվարկի հետ կապված իրավական հետևանքներ։ Քանի որ վարչական ակտի հասցեագրման եղանակը կարող է ուղղակիորեն առնչվել անձի կողմից դրա բողոքարկման ժամկետների իրացման հնարավորությանը, այդ հարցը չի կարող մնալ անորոշ։
   Այս համատեքստում, թեև SMS հաղորդագրությունը կարող է օգտագործվել որպես անձին որոշման ընդունման մասին արագ տեղեկացնելու լրացուցիչ կամ տեխնիկական միջոց, անհրաժեշտ է ապահովել, որ այն չդառնա վարչական ակտի բովանդակության, հիմնավորման և պատշաճ հասցեագրման պահանջների փոխարինող միջոց։
	Չի ընդունվել։
   Նախագծով SMS հաղորդագրությանը վարչական ակտի հասցեագրման կամ հանձնման նշանակություն չի տրվում․ այն նախատեսված է բացառապես պատվիրատուին հաշվառման փաթեթը ներկայացված լինելու, ինչպես նաև հաշվառումը հաստատելու կամ մերժելու փաստի մասին օպերատիվ տեղեկացնելու համար։ 
   Ընդ որում, նույնաբովանդակ կարգավորումն արդեն իսկ նախատեսված է ՀՀ կառավարության 2022 թվականի հունվարի 5-ի N 14-Ն որոշման N 1 հավելվածի գործող 8.1-ին կետով, որով ևս հաշվառումը հաստատելու կամ մերժելու վերաբերյալ պատվիրատուի տեղեկացումն իրականացվում է կարճ հաղորդագրության (SMS) միջոցով։

	[bookmark: _Hlk240382922]   3․ Նախագծի 1-ին կետից առաջարկվում է հանել «(այսուհետ՝ Որոշում)» բառերը՝ նկատի ունենալով, որ Նախագծի բովանդակության մեջ նշված կրճատ ձևը չի կիրառվում: Միևնույն ժամանակ, նշված կետում առաջարկվում է «N 1 հավելվածում» բառերից հետո լրացնել «կատարել հետևյալ փոփոխությունները և լրացումները» բառերը՝ ապահովելով մտքի բովանդակային ամբողջականությունը։
	Ընդունվել է:
Նախագիծը լրամշակվել է:

	6. ՀՀ արդարադատության նախարարություն
	17.08.2026թ.

	2. 
	N /10.1.3/42947-2026

	Ի պատասխան Ձեր՝ սույն թվականի հուլիսի 28-ի թիվ ՍԹ/16178-2026 գրության' հայտնում ենք, որ Արդարադատության նախարարությունն ուսումնասիրել է «Հայաստանի Հանրապետության կառավարության 2022 թվականի հունվարի 5-ի N 14-Ն որոշման մեջ փոփոխություններ և լրացումներ կատարելու մասին» Կառավարության որոշման նախագիծը (այսուհետ' Նախագիծ), որի վերաբերյալ ներկայացվում են հետևյալ դիտարկումները և առաջարկությունները.
1.	 Նախագծի 1-ին կետից առաջարկվում է հանել «(այսուհետ' Որոշում)» բառերը' նկատի ունենալով, որ Նախագծի բովանդակության մեջ նշված կրճատ ձևն առհասարակ չի կիրառվում: Միևնույն ժամանակ, նշված կետում առաջարկվում է «N 1 հավելվածում» բառերից հետո լրացնել «կատարել հետևյալ փոփոխությունները և լրացումները» բառերը' ապահովելով մտքի բովանդակային ամբողջականությունը:
	Ընդունվել է:
Նախագիծը լրամշակվել է:

	2.	 Նախագծի 1-ին կետի 2-րդ ենթակետով նախատեսվում է Կառավարության 2022 թվականի հունվարի 5-ի «Ինքնակամ կառույցների հաշվառման կարգը սահմանելու մասին» թիվ 14-Ն որոշման (այսուհետ' Որոշում) 1-ին կետի 1-ին ենթակետով սահմանված N 1 հավելվածը լրացնել նոր 8.3-8.5֊րդ կետերով, մասնավորապես'
1)	նոր լրացվող 8.3-րդ կետի համաձայն' ներկայացված հաշվառման փաթեթը Կադաստրի կոմիտեի կողմից ուսումնասիրվում է «Վարչարարության հիմունքների և վարչական վարույթի մասին» օրենքով սահմանված ժամկետներում:
Այս առումով հարկ է նկատել, որ «Վարչարարության հիմունքների և վարչական վարույթի մասին» օրենքով սահմանվում են վարչական վարույթի տարրեր փուլերի և գործողությունների իրականացման համար նախատեսված մի շարք ժամկետներ, որոնք կիրառվում են' կախված տվյալ վարչական վարույթի բնույթից և իրականացվող գործողությունից:	Հետևաբար,	առանց	կոնկրետ	ժամկետի կամ համապատասխան իրավական նորմի վկայակոչման միայն «օրենքով սահմանված ժամկետներում» ընդհանրական ձևակերպման կիրառումը բավարար չափով որոշակի չէ և հնարավորություն չի տալիս հստակ պարզելու, թե Կադաստրի կոմիտեն ինչ ժամկետում է պարտավոր ուսումնասիրել ներկայացված հաշվառման փաթեթը: Նման կարգավորումը կարող է գործնականում հանգեցնել ժամկետի հաշվարկման և վարչական մարմնի կողմից իր լիազորությունների իրականացման ոչ միանշանակ մեկնաբանությունների, ինչպես նաև անորոշություն առաջացնել դիմումատոփ համար' իր դիմումի կամ ներկայացված հաշվառման փաթեթի ուսումնասիրության վերջնաժամկետի վերաբերյալ.
2)	նոր լրացվող 8.5-րղ կետով նախատեսվում է, որ այն դեպքերում, երբ ինքնակամ կառույցի հաշվառման փաթեթը Կադաստրի կոմիտե է ներկայացվել «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» 2021 թվականի դեկտեմբերի 16֊ի ՀՕ-397-Ն օրենքի 2-րդ հոդվածի 3.1-ին կամ 3.2-րդ մասերով սահմանված վերջնաժամկետում, սակայն մինչև այդ ժամկետի լրանալը Կադաստրի կոմիտեի կողմից մերժվել է հաշվառման փաթեթում առկա թերությունների կամ ներկայացված փաստաթղթերի անհամապատասխանության հիմքով, ապա նույն ինքնակամ կառույցի հաշվառման փաթեթը կարող է կրկին ներկայացվել' մերժման հիմք հանդիսացած թերությունները վերացնելուց հետո' մերժման օրվանից 5 աշխատանքային օրվա ընթացքում:
Նշված կարգավորումը հստակեցման կարիք ունի այն մասով, թե ինչ ընթացակարգով է իրականացվում հաշվառման փաթեթում առկա թերությունների կամ ներկայացված փաստաթղթերի անհամապատասխանությունների վերացումը: Մասնավորապես, կարգավորումից ստացվում է, որ Կադաստրի կոմիտեն, նախքան հաշվառման փաթեթը մերժելը, դիմումւստոփն չի տեղեկացնում հայտնաբերված թերությունների կամ անհամապատասխանությունների մասին և հնարավորություն չի տալիս դրանք սահմանված ժամկետում շտկելու կամ լրացնելու, այլ նման թերությունը կամ անհամապատասխանությունը ինքնին հանգեցնում է հաշվառման փաթեթի մերժման, որից հետո միայն հնարավորություն է տրվում փաթեթը կրկին ներկայացնել' մերժման հիմք հանդիսացած թերությունները վերացնելուց հետո' մերժման օրվանից 5 աշխատանքային օրվա ընթացքում: Ընդ որում, կրկնակի ներկայացում կարող է իրականացվել միայն մեկ անգամ: Այս մասով, հարկ է նշել, որ պարզ չէ, թե ինչու շւոկելի թերությունների դեպքում չի սահմանվում օրինակ փաթեթը վերադարձնելու հնարավորություն' ընձեռելով կրկին ներկայացման հնարավորություն առանց մերժման գործընթացի:	Առաջարկվում է այս մասով վերանայել նշված կարգավորումը' սահմանելով նախ փաթեթի վերադարձման հնարավորություն' մատնանշելով շտկման ենթակա թերությունները Ա (կամ) փաստաթղթերի անհամապատասխանությունները, այնուհետև դրանք մեկ անգամ չշտկելուց հետո նոր մերժել համապատասխան հայտը:
Նույն կետում առաջարկվում է նաև «որակական և քանակական բնութագրերը» ձևակերպումը փոխարինել «որակական և քանակական տվյալները» ձևակերպմամբ' ապահովելով «Նորմատիվ իրավական ակտերի մասին» օրենքի 15-րդ հոդվածի 2-րդ մասով նախատեսված պահանջի կիրառումը' նկատի ունենալով, որ Որոշման 1-ին կետի 2-րդ ենթակետով սահմանված N 2 հավելվածով նախատեսված ինքնակամ կառույցի հաշվառման փաթեթի վերաբերյալ պատվիրատուի համաձայնության ձևում կիրառվում է վերոնշյալ ձևակերպումը:

Միաժամանակ, հայտնում ենք, որ Նախագիծը «Նորմատիվ իրավական ակտերի մասին» օրենքի 6-րդ հոդվածով նախատեսված կարգով պետական֊իրավական փորձաքննության ներկայացնելու դեպքում ԱՆ իրավական ակտերի փորձաքննության գործակալության կողմից դրա վերաբերյալ կտրամադրվի փորձագիտական եզրակացություն:
	Չի ընդունվել։
   «Վարչարարության հիմունքների և վարչական վարույթի մասին» օրենքի 46-րդ հոդվածի համաձայն՝ հատուկ ժամկետի բացակայության դեպքում կիրառվում է դիմումը մուտքագրելու օրվանից հաշվարկվող՝ առավելագույնը 30 օրացուցային օրվա ընդհանուր ժամկետը։ Ժամկետի երկարաձգման և վարույթի կասեցման հիմքերն ու կարգը սահմանված են համապատասխանաբար 47-րդ և 49-րդ հոդվածներով։ Հետևաբար, միայն օրենքին հղումը կիրառելի ժամկետի ընտրությունը չի թողնում Կադաստրի կոմիտեի հայեցողությանը, իսկ առանձին գործողությունների ժամկետները չեն փոխարինում վարույթի ընդհանուր ժամկետին։ 












Չի ընդունվել։
   Տե՛ս պետական-իրավական փորձաքննության եզրակացության համապատասխան դիտարկմանն ի պատասխան ներկայացված հիմնավորումները։








































Ընդունվել է ի գիտություն։
Նախագիծը «Նորմատիվ իրավական ակտերի մասին» օրենքի 6-րդ հոդվածով նախատեսված կարգով և ՀՀ կառավարության 2021 թվականի փետրվարի 25-ի N 252-Լ որոշմամբ հաստատված աշխատակարգով սհամված ժամկետներում ներկայացվել է պետական֊իրավական փորձաքննության։

	7. ՀՀ քաղաքաշինության կոմիտե
	

	3. 
	

	
	   ՀՀ կառավարության 2021 թվականի փետրվարի 25-ի 
N 252-Լ որոշմամբ հաստատված աշխատակարգի 
16-րդ կետով սահմանված ժամկետում կարծիք չի ներկայացվել:

	6․ ՀՀ վարչապետի աշխատակազմի տարածքային զարգացման և շրջակա միջավայրի հարցերի վարչություն
	

	4. 
	

	1. Նախագծի 1-ին կետի 1-ին ենթակետով նախատեսվում է փոփոխություն և լրացում կատարել գործող որոշման N 1 հավելվածի 4-րդ կետում:
Այս առումով հարկ ենք համարում ուշադրություն հրավիրել այն հանգամանքին, որ գործող որոշման N 1 հավելվածի 4-րդ կետով նախատեսված է կարգավորում «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» 2021 թվականի դեկտեմբերի 16-ի ՀՕ-397-Ն օրենքի 2-րդ հոդվածի 3.1-ին մասի վերաբերյալ, իսկ «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» 2021 թվականի դեկտեմբերի 16-ի ՀՕ-397-Ն օրենքի 2-րդ հոդվածի 3.2-ի մասի վերաբերյալ կարգավորում նախատեսված չէ, ինչը լրացուցիչ պարզաբանման անհրաժեշտություն ունի:
	Չի ընդունվել։
Հայաստանի Հանրապետության կառավարության 2022 թվականի հունվարի 5-ի N 14-Ն որոշման N 1 հավելվածի 4-րդ կետով սահմանված է նույն կարգի 3-րդ կետում նշված աշխատանքների ավարտական փաստաթղթերին կցվող նյութերի ընդհանուր շրջանակը, որը կիրառելի է բոլոր դեպքերի համար։
Միաժամանակ, «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» 2021 թվականի դեկտեմբերի 16-ի ՀՕ-397-Ն օրենքի 2-րդ հոդվածի 3.1-ին մասով, նշված ընդհանուր պահանջներից բացի, նախատեսվել են նաև լրացուցիչ փաստաթղթեր ներկայացնելու հատուկ պահանջներ։ Մինչդեռ նույն օրենքի 2-րդ հոդվածի 3.2-րդ մասով նման լրացուցիչ պահանջներ սահմանված չեն։
Հետևաբար, 3.2-րդ մասով նախատեսված դեպքերի նկատմամբ կիրառելի է Հայաստանի Հանրապետության կառավարության 2022 թվականի հունվարի 5-ի N 14-Ն որոշման N 1 հավելվածի 4-րդ կետով սահմանված ընդհանուր կարգը։

	2. Նախագծի 1-ին կետի 2-րդ ենթակետով նոր լրացվող 8.3 կետով նախատեսվում է սահմանել, որ «Հայաստանի Հանրապետության քաղաքացիական օրենսգրքում լրացումներ և փոփոխություններ կատարելու մասին» 2021 թվականի դեկտեմբերի 16-ի ՀՕ-397-Ն օրենքի 2-րդ հոդվածի 3.2-րդ մասով նախատեսված դեպքերի ուսումնասիրության ընթացքում հաշվառման փաթեթում չափագրողի կողմից ներառված տվյալները համադրվում են Կադաստրի կոմիտեում առկա և վերջինիս կողմից իրականացվող տեղազննության արդյունքում ձեռք բերված տվյալների հետ, և ստուգվում են ներկայացված փաստաթղթերի ամբողջականությունն ու համապատասխանությունը։ Ուսումնասիրության արդյունքներով Կադաստրի կոմիտեն հաստատում կամ մերժում է ինքնակամ կառույցի հաշվառումը։ 
Միաժամանակ՝ Նախագծի 1-ին կետի 2-րդ ենթակետով նոր լրացվող 8.4 կետով նախատեսվում է սահմանել, որ ինքնակամ կառույցի հաշվառումը ենթակա է մերժման, եթե ուսումնասիրության արդյունքում չի հաստատվում ինքնակամ կառույցն ամբողջությամբ ֆիզիկական կամ իրավաբանական անձի սեփականության իրավունքով պատկանող հողամասում գտնվելու կամ ամբողջությամբ ինքնակամ հանդիսանալու հանգամանքը։
Այս առումով հայտնում ենք, որ կարգավորման մեջ հստակեցման անհրաժեշտություն ունի փաստաթղթերի ամբողջականության և ստուգման նշանակությունը՝ հաշվի առնելով, որ վերջինս չի նախատեսվում դիտարկել մերժման հիմք:
	Ընդունվել է։
Նախագծում կատարվել է լրացում։

	3. Նախագծի 1-ին կետի 2-րդ ենթակետով նոր լրացվող 8.5 կետով նախատեսված է կարգավորում հաշվառման փաթեթում առկա թերությունների կամ ներկայացված փաստաթղթերի անհամապատասխանության հիմքով մերժման վերաբերյալ, մինչդեռ, սույն մասով հարկ է նկատի ունենալ գործող որոշման N 1 հավելվածի 8.1 կետով սահմանված կարգավորումը, ըստ որի՝ Կադաստրի կոմիտեի կողմից հաշվառման փաթեթի ուսումնասիրությունն իրականացվում է չափագրողի կողմից կազմված տվյալները օրթոֆոտոհատակագծերի (օրթոֆոտոլուսանկարների) հետ համեմատելով և փաստաթղթերի ամբողջականությունը ստուգելով, որի արդյունքում Կադաստրի կոմիտեն հաստատում կամ մերժում է ինքնակամ կառույցի հաշվառումը։ 
Վերոգրյալ դիտարկման համատեքստում առաջարկում ենք քննարկել Նախագծի 1-ին կետի 2-րդ ենթակետով նոր լրացվող 8.5 կետի և գործող որոշման N 1 հավելվածի 8.1 կետի միջև համապատասխանության ապահովման հարցը:
	Ընդունվել է։
  Նախագծում կատարվել է լրացում՝ համապատասխան փոփոխություն կատարելով նաև Հայաստանի Հանրապետության կառավարության 2022 թվականի հունվարի 5-ի N 14-Ն որոշման N 1 հավելվածի 8.1-ին կետում։

